62022CJ0206_RES
Kawża C‑206/22
TF
vs
Sparkasse Südpfalz
(talba għal deċiżjoni preliminari, imressqa mill-Arbeitsgericht Ludwigshafen am Rhein)
Sentenza tal-Qorti tal-Ġustizzja (L-Ewwel Awla) tal-14 ta’ Diċembru 2023
“Rinviju għal deċiżjoni preliminari – Protezzjoni tas-sigurtà u tas-saħħa tal-ħaddiema – Organizzazzjoni tal-ħin tax-xogħol – Artikolu 31(2) tal-Karta tad-Drittijiet Fundamentali tal-Unjoni Ewropea – Direttiva 2003/88/KE – Artikolu 7 – Dritt għal-leave annwali mħallas – Virus SARS‑Cov‑2 – Miżura ta’ kwarantina – Impossibbiltà ta’ trasferiment tal-leave annwali mħallas mogħti għal perijodu li jikkoinċidi ma’ perijodu ta’ kwarantina”
Politika soċjali – Protezzjoni tas-sigurtà u tas-saħħa tal-ħaddiema – Organizzazzjoni tal-ħin tax-xogħol – Dritt għal-leave annwali mħallas – Jiem ta’ leave mogħtija lil ħaddiem li jikkoinċidu ma’ perijodu ta’ tqegħid taħt kwarantina, minħabba kuntatt ma’ persuna infettata b’virus – Impossibbiltà li dawn il-jiem ta’ leave jiġu ttrasferiti fl-assenza ta’ mard tal-ħaddiem matul il-perijodu kkonċernat – Ammissibbiltà
(Karta tad-Drittijiet Fundamentali tal-Unjoni Ewropea, Artikolu 31(2); Direttiva tal-Parlament Ewropew u tal-Kunsill 2003/88, Artikolu 7(1))
(ara l-punti 38 sa 46, u d-dispożittiv)
Sunt
TF, impjegat ta’ Sparkasse Südpfalz sa mis-sena 2003, ħa leave annwali mħallas għall-perijodu ta’ bejn it-3 u l-11 ta’ Diċembru 2020.
Jum qabel il-bidu tal-imsemmi leave, l-awtorità kompetenti Ġermaniża ordnat, konformement mal-miżuri sanitarji nazzjonali intiżi li jiġi miġġieled it-tixrid tal-virus SARS‑CoV‑2, it-tqegħid taħt kwarantina ta’ TF għall-perijodu mit-2 sal-11 ta’ Diċembru 2020 minħabba li dan kien f’kuntatt ma’ persuna infettata b’dan il-virus.
B’hekk, fl-4 ta’ Marzu 2021, TF talab lill-persuna li timpjegah tittrasferixxi l-ġranet ta’ leave annwali mħallas mogħtija għall-perijodu li kien jikkoinċidi mal-perijodu ta’ tqegħid taħt kwarantina li għalih huwa kien suġġett.
Peress li dan it-trasferiment ġie rrifjutat, TF adixxa lill-Arbeitsgericht Ludwigshafen am Rhein (il-Qorti Industrijali ta’ Ludwigshafen am Rhein, il-Ġermanja), il-qorti tar-rinviju.
Fil-kuntest ta’ din il-kawża, din tal-aħħar kellha dubji dwar il-kompatibbiltà tal-ġurisprudenza tal-qrati Ġermaniżi, li tgħid li s-sempliċi tqegħid taħt kwarantina ma huwiex ekwivalenti għal inkapaċità għax-xogħol li tobbliga lill-persuna li timpjega tittrasferixxi l-jiem ta’ leave mogħtija, mad-dritt għal-leave annwali mħallas iggarantit mid-dritt tal-Unjoni.
Adita b’talba għal deċiżjoni preliminari mill-qorti tar-rinviju, il-Qorti tal-Ġustizzja qieset li tali prassi nazzjonali, li ma tippermettix it-trasferiment tal-jiem ta’ leave annwali mħallas mogħtija lil ħaddiem li ma jkunx marid, li jikkoinċidu ma’ perijodu ta’ kwarantina, kienet kompatibbli mad-dritt għal-leave annwali mħallas stabbilit fl-Artikolu 31(2) tal-Karta tad-Drittijiet Fundamentali tal-Unjoni Ewropea u kkonkretizzat fl-Artikolu 7(1) tad-Direttiva 2003/88 (
1
).
Il-kunsiderazzjonijiet tal-Qorti tal-Ġustizzja
L-ewwel nett, wara li fakkret l-iskop doppju tal-leave annwali mħallas, jiġifieri, minn naħa, li l-ħaddiem ikun jista’ jistrieħ mit-twettiq tal-kompiti imposti fuqu skont il-kuntratt ta’ xogħol tiegħu u, min-naħa l-oħra, li jkollu perijodu ta’ serħan u ta’ rikreazzjoni, il-Qorti tal-Ġustizzja rrilevat li l-iskop tal-miżura ta’ kwarantina, prevista mid-dritt Ġermaniż, kien differenti. Fil-fatt, din il-miżura kienet intiża li jiġi evitat it-tixrid ta’ marda kontaġjuża permezz tal-iżolament tal-persuni li jkunu jistgħu jiżviluppaw is-sintomi tagħha.
It-tieni nett, il-Qorti tal-Ġustizzja kkonfermat li tali miżura kienet, bħall-okkorrenza ta’ inkapaċità għax-xogħol minħabba mard, avveniment imprevedibbli u indipendenti mir-rieda tal-persuna li tkun suġġetta għaliha.
Madankollu, ħaddiem li jkun taħt kwarantina minħabba li kellu kuntatt ma’ persuna infettata bil-virus SARS‑CoV‑2, iżda li ma jkunx inkapaċi għax-xogħol b’ċertifikat mediku, jinsab f’sitwazzjoni differenti minn dik ta’ ħaddiem bil-leave tal-mard, li jbati minn restrizzjonijiet fiżiċi jew psikiċi kkawżati mill-mard. Għalhekk, l-iskop tat-tqegħid taħt kwarantina ma huwiex, bħala prinċipju, paragunabbli ma’ dak ta’ leave tal-mard. Għaldaqstant, perijodu ta’ kwarantina ma jistax, fih innifsu, jostakola t-twettiq tal-iskopijiet tal-leave annwali mħallas.
It-tielet nett, skont il-Qorti tal-Ġustizzja, għalkemm il-kwarantina jista’ jkollha effett fuq il-kundizzjonijiet li fihom ħaddiem jgħaddi l-ħin liberu tiegħu, dan ma jippreġudikax, fih innifsu, id-dritt ta’ dan il-ħaddiem li jibbenefika b’mod effettiv mil-leave annwali mħallas tiegħu. Fil-fatt, matul dan il-perijodu ta’ leave annwali, il-ħaddiem ma jista’ jkun suġġett, min-naħa tal-persuna li timpjegah, għal ebda obbligu li jista’ jimpedixxih milli b’mod liberu u mingħajr interruzzjonijiet jaqdi l-interessi tiegħu sabiex jinnewtralizza l-effetti tax-xogħol fuq is-sigurtà u s-saħħa tiegħu.
Għaldaqstant, il-persuna li timpjega ma tistax tkun obbligata tikkumpensa l-iżvantaġġi li jirriżultaw minn avveniment imprevedibbli, bħalma huwa tqegħid taħt kwarantina impost minn awtorità pubblika, li jipprekludi lill-impjegat tagħha milli jibbenefika b’mod sħiħ mid-dritt tiegħu għal-leave annwali mħallas. Fil-fatt, id-Direttiva 2003/88 ma hijiex intiża li kull avveniment, li jkun jista’ jipprekludi lill-ħaddiem milli jgawdi perijodu ta’ mistrieħ jew ta’ rilassament bis-sħiħ u bil-mod li jixtieq, jiġġustifika li jingħatalu leave addizzjonali sabiex jiġi ggarantit l-iskop tal-leave annwali.
(
1
)	Direttiva 2003/88/KE tal-Parlament Ewropew u tal-Kunsill tal-4 ta’ Novembru 2003 li tikkonċerna ċerti aspetti tal-organizzazzjoni tal-ħin tax-xogħol (ĠU Edizzjoni Speċjali bil-Malti, Kapitolu 5, Vol. 4, p. 381).